Kommissionens forordning (EF) nr. 851/2000

af 27. april 2000

om fastsættelse af handelsnormen for abrikoser

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), senest ændret ved forordning (EF) nr. 1257/1999(2), særlig artikel 2, stk. 2, og artikel 3, stk. 3, og

ud fra følgende betragtninger:

(1) Abrikoser er i bilag I til forordning (EF) nr. 2200/96 anført blandt produkter, som der skal vedtages normer for. Kommissionens forordning (EØF) nr. 1108/91 af 1. maj 1991 om fastsættelse af kvalitetsnormer for abrikoser(3), senest ændret ved forordning (EF) nr. 888/97(4), er blevet ændret mange gange, hvorved den retlige klarhed er gået tabt.

(2) Det er derfor nødvendigt at foretage en omarbejdning af nævnte regler og ophæve forordning (EØF) nr. 1108/91. Af hensyn til gennemskueligheden på verdensmarkedet bør der tages hensyn til den norm, som arbejdsgruppen for fastsættelse af normer for letfordærvelige produkter og kvalitetsforbedring under De Forenede Nationers Økonomiske Kommission for Europa (ECE/FN) anbefaler for abrikoser.

(3) Disse normer skal fjerne produkter af utilfredsstillende kvalitet fra markedet, omlægge produktionen for at imødekomme forbrugernes krav og lette handelsforbindelserne på grundlag af en loyal konkurrence ved således at bidrage til at forbedre produktionens rentabilitet.

(4) Normerne gælder i alle handelsled. Transport over en lang afstand, oplagring af en vis varighed eller forskellige manipulationer, som produkterne udsættes for, kan medføre visse ændringer som følge af disse produkters biologiske udvikling og mere eller mindre letfordærvelige karakter. Der bør tages hensyn til disse ændringer ved anvendelsen af normerne i handelsleddene efter forsendelsesleddet. Da produkter af kategori "Ekstra" skal sorteres og emballeres særlig omhyggeligt, skal der med hensyn til dem kun tages hensyn til forringelse af friskhed og fasthed.

(5) Artikel 3, stk. 3, i forordning (EF) nr. 2200/96 åbner mulighed for at fravige de gældende normer, når frugt og grøntsager fra et bestemt område sælges i detailhandelen i dette område for at tilgodese en velkendt lokal forbrugstradition. Visse abrikossorter, der dyrkes i Tyskland i området "Süßer See", har en mindre størrelse end den, der kræves i de gældende normer. Disse abrikoser sælges traditionelt i produktionsområdet og er omfattet af Kommissionens forordning (EF) nr. 1010/98 af 14. maj 1998 om fravigelse for Tyskland af handelsnormerne for abrikoser(5). Med henblik på at tydeliggøre og forenkle EF-reglerne bør denne fravigelse integreres i nærværende forordning og forordning (EF) nr. 1010/98 ophæves.

(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -

UDSTEDT FØLGENDE FORORDNING:

Artikel 1

Handelsnormen for abrikoser henhørende under KN-kode 0809 10 00 er anført i bilaget.

Handelsnormen gælder i alle handelsled på betingelserne i forordning (EF) nr. 2200/96.

Dog kan produkterne i de handelsled, som følger efter forsendelsesleddet, have følgende fejl i forhold til de i normen indeholdte krav:

- udvise en mindre kvalitetsforringelse med hensyn til friskhed og fasthed

- for produkter i andre klasser end klasse "Ekstra": små forandringer på grund af deres udvikling og deres mere eller mindre letfordærvelige karakter.

Artikel 2

1. Uanset bilaget til nærværende forordning kan mindstestørrelsen af abrikoser, der dyrkes i området "Süßer See", være 5 mm mindre end den mindstestørrelse, der er fastsat i normerne. Disse abrikoser må dog kun markedsføres i Sachsen-Anhalt og Sachsen.

2. Ved anvendelsen af nærværende artikels stk. 1 skal hvert parti på det dokument eller den seddel, der er omhandlet i artikel 5, stk. 2, i forordning (EF) nr. 2200/96, ud over de andre krævede angivelser have følgende angivelse: "Nur in Sachsen-Anhalt und Sachsen im Einzelhandel zu verkaufen".

Artikel 3

Forordning (EØF) nr. 1108/91 og (EF) nr. 1010/98 ophæves.

Artikel 4

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den første dag i måneden efter ikrafttrædelsen.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. april 2000.

På Kommissionens vegne

Franz Fischler

Medlem af Kommissionen

(1) EFT L 297 af 21.11.1996, s. 1.

(2) EFT L 160 af 26.6.1999, s. 80.

(3) EFT L 110 af 1.5.1991, s. 67.

(4) EFT L 126 af 17.5.1997, s. 11.

(5) EFT L 145 af 15.5.1998, s. 10.

BILAG

NORM FOR ABRIKOSER

I. DEFINITION AF PRODUKTET

Normen gælder for abrikoser af sorter (cultivarer) af arten Prunus armeniaca L., der er bestemt til levering i frisk tilstand til forbrugerne. Den omfatter ikke abrikoser til industriel forarbejdning.

II. BESTEMMELSER VEDRØRENDE KVALITET

Normen fastsætter de kvalitetskrav, som abrikoserne skal opfylde efter bearbejdning og emballering.

A. Mindstekrav

Generelt for klasserne gælder under hensyn til tolerancer og særlige bestemmelser for de enkelte klasser, at abrikoserne skal være:

- hele

- sunde. Produkter, der er angrebet af råd eller er forringet i en sådan grad, at de er uegnet til konsum, udelukkes

- rene, praktisk taget fri for synlige fremmedlegemer

- praktisk taget fri for skadegørere

- praktisk taget fri for skader forårsaget af skadegørere

- fri for unormal ydre fugtighed

- fri for fremmed lugt og/eller smag.

Abrikoserne skal være omhyggeligt plukket.

De skal være tilstrækkeligt udviklet og modne.

Abrikosernes udvikling og tilstand skal være således, at de kan:

- tåle transport og håndtering, og

- ankomme til bestemmelsesstedet i tilfredsstillende stand.

B. Klasseinddeling

Abrikoser inddeles i følgende tre klasser:

i) Klasse "Ekstra"

Abrikoser i denne klasse skal være af usædvanlig fin kvalitet. De skal være sortstypiske af form, udvikling og farve med hensyntagen til produktikonsområdet.

De må ikke udvise fejl, bortset fra meget lette overfladefejl, som ikke forringer helhedsindtrykket, kvaliteten, holdbarheden eller præsentationen i emballagen.

ii) Klasse I

Abrikoser i denne klasse skal være af god kvalitet. De skal have de for sorten typiske kendetegn med hensyntagen til produktionsområdet. Frugtkødet må ikke være forringet på nogen måde.

Følgende små fejl tillades dog, hvis de ikke forringer helhedsindtrykket, kvaliteten, holdbarheden eller præsentationen i emballagen:

- mindre fejl i form eller udvikling

- mindre farvefejl

- let blad- eller grengnav

- let svidning

- lette overfladefejl, som ikke må overstige 1 cm i længden for aflange fejl og 0,5 cm2 i samlet areal for andre fejl.

iii) Klasse II

Denne klasse omfatter abrikoser, som ikke kan placeres i de højere klasser, men som opfylder ovennævnte mindstekrav.

De kan udvise overfladefejl, hvis de bibeholder deres væsentlige kendetegn med hensyn til kvalitet, holdbarhed og præsentation inden for følgende grænser:

- 2 cm i længden for aflange fejl

- 1 cm2 af den samlede overflade for alle andre fejl.

III. BESTEMMELSER VEDRØRENDE STØRRELSESSORTERING

Størrelsen bestemmes efter den største diameter på midterstykket. Størrelsessortering er obligatorisk for klasserne "Ekstra" og I.

>TABELPOSITION>

IV. BESTEMMELSER VEDRØRENDE TOLERANCER

Følgende tolerancer for kvalitet og størrelse for produkter, der ikke opfylder kravene til den angivne klasse, er tilladt i hver pakning.

A. Kvalitetstolerancer

i) Klasse "Ekstra"

5 % efter antal eller vægt af abrikoser, der ikke opfylder kravene til klassen, men som opfylder kravene til klasse I, eller undtagelsesvis falder inden for tolerancerne for denne klasse.

ii) Klasse I

10 % efter antal eller vægt af abrikoser, der ikke opfylder kravene til klassen, men som opfylder kravene til klasse II, eller undtagelsesvis falder inden for tolerancerne for denne klasse.

iii) Klasse II

10 % efter antal eller vægt af abrikoser, der hverken opfylder kravene til klassen eller mindstekravene, bortset fra produkter, der er angrebet af råd eller udviser tydelige beskadigelser eller andre forringelser, der gør dem uegnet til konsum.

B. Størrelsestolerancer

For alle klasser: 10 % efter antal eller vægt af abrikoser kan være højst 3 mm mindre eller større end mindstestørrelsen eller den størrelse, der er angivet på pakningen.

V. BESTEMMELSER VEDRØRENDE PRÆSENTATION

A. Ensartethed

Indholdet af hver pakning skal være ensartet og må kun bestå af abrikoser af samme oprindelse, sort, kvalitet og størrelse (hvis der er fastsat størrelsessortering), og for klasse "Ekstra" skal abrikoserne desuden være af ensartet farve.

Den synlige del af pakningens indhold skal være repræsentativt for hele indholdet.

B. Emballering

Abrikoserne skal emballeres således, at produktet sikres passende beskyttelse.

Materialer, der anvendes indvendigt i pakningen, skal være nye, rene og af en kvalitet, der ikke fremkalder ydre eller indre forringelser af varen. Anvendelsen af materialer, herunder papir eller klistermærker med handelsmæssige oplysninger er tilladt, hvis påtrykningen eller mærkningen foretages med sværte eller lim, der er giftfri.

Pakningerne skal være fri for fremmedlegemer.

C. Præsentation

Abrikoser kan præsenteres

- i små pakninger

- i et eller flere adskilte lag

- i løs vægt i emballager, undtagen for klassen "Ekstra".

VI. BESTEMMELSER VEDRØRENDE MÆRKNING

Hver pakning skal på samme side være forsynet med følgende oplysninger, anført med bogstaver, som er let læselige, ikke kan udviskes og er synlige udefra:

A. Identifikation

Pakker og/eller afsender: navn og adresse eller et af en officiel myndighed udstedt eller anerkendt mærke. Hvis en kode (eller et mærke) anvendes, skal udtrykket "pakker og/eller afsender" (eller en tilsvarende forkortelse) dog anføres i nærheden af koden (eller mærket).

B. Produktets art

- "Abrikoser", hvis indholdet ikke er synligt udefra.

- Sortsnavn for klasserne "Ekstra" og I.

C. Produktets oprindelse

- Oprindelsesland og eventuelt produktionsområde eller national, regional eller lokal betegnelse.

D. Handelsmæssige oplysninger

- Klasse.

- Størrelse (hvis der er fastsat størrelsessortering), udtrykt ved mindste og største diameter.

E. Officielt kontrolmærke (valgfrit)